text: Op mod 80 personer ramt af roskildesyge efter ophold på Hotel Legoland
  29 september 2017 kl. 20.53
  Fødevarestyrelsen er ved at undersøge, hvad der er årsag til et udbrud af roskildesyge på Hotel Legoland i sidste uge.
  Besøg hos Hotel Legoland endte i sidste uge skidt for en lang række af hotellets gæster.
  Der er nemlig rapporteret symptomer på roskildesyge hos gæster ved to konferencer, hvor der deltog op mod 80 mennesker.
  Christian Woller, direktør, Legoland: "Jeg vil først og fremmest undskylde over for de gæster, som er blevet syge under et ophold på vores hotel."
  Det oplyser Legoland, der sammen med Fødevarestyrelsen er i gang med at undersøge årsagen til udbruddet.
  Fødevarestyrelsen ikke tilfreds med hotellets kommunikation
  Hotellet orienterede Fødevarestyrelsen om udbruddet mandag. Men det mener Fødevarestyrelsen ikke var hurtigt nok, oplyser Hotel Legoland.
  Christian Woller, direktør for Legoland, beklager i en pressemeddelelse, at hotellet ikke kontaktede styrelsen hurtigt nok.
  - Jeg vil først og fremmest undskylde over for de gæster, som er blevet syge under et ophold på vores hotel.
  - Så snart vi fik rapporter om, at folk var blevet dårlige, gennemførte vi en grundig kontrol af råvarer og procedurer i køkkenområdet uden at finde nogle problemer i håndteringen af fødevarer, siger direktøren.
  Ved Fødevarestyrelsens besøg på hotellet mandag fandt styrelsen ifølge Legoland ingen problematiske forhold omkring hotellets egenkontrol.
  Legoland oplyser fredag aften, at Fødevarestyrelsen er i gang med at kortlægge forløbet. Før en rapport er på plads, vil forlystelsesparken derfor ikke udtale sig om, hvad der er smittekilden.
  Hotellet nu 'dybderenset' med klor og damp
  Parken oplyser desuden, at den ikke kan oplyse, hvornår den første smitte fandt sted.
  Hotel Legoland oplyser, at det har "nulstillet" værelser, konferencefaciliteter, restaurant og køkkenområder i form af dybderengøring med klor og damp.
  Siden rengøringen har der ifølge Legoland ikke været nye, kendte tilfælde. 
  Hotel Legoland ligger i Billund ved forlystelsesparken med samme navn. Hotellet er firestjernet og har 223 værelser.
  